Химна (1903)
Алекса Шантић 
Београдског Певачког Друштва
Заиграјте, срца жива,
    Једном жељом рода свог!
Што Авала давно снива
    Нека благи даде Бог!
Као звона Васкрс-дана,
    Која вјером дижу нас,
Да одјекне про Балкана
    Српске славе бурни глас!

Боже, што си од в'јекова
    Челичио српски над,
Благослови нас синова
    Повјековни труд и рад!
Блегослови и пробуди
    Наша срца силом свом,
Да и отсад наши труди
    Прослављају мили дом.

Благослови стијег ови,
    Благослови, пјесму, пој,
Да слободу дани нови'
    Свуда јави браћи свој:
Тамо гдје се чују клетве
    Са Косова жалосног,
И са Дрине и Неретве
    Све до Мора Јадранског.

Благослови и обдари
    Наше горе, њиве, плод,
Св'јетлом зором ти озари
    Српске земље, српски род!
Као звона Васкрс-дана
    Која вјером дижу нас,
Да одјекне про Балкана
    Српске славе свети глас!

Шантићеве песме 1903.